
Trosolwg o’r Modiwl
Yn y modiwl yma, derbyniwyd profiadau gwerthfawr iawn i ddysgu am rolau a chyfrifoldebau sydd gan wahanol randdeiliaid, megis athrawon, asiantaethau allanol a’r Llywodraeth; er mwyn effeithio’n bositif ar gynnydd plant yn eu hysgolion. Cynigwyd cyfleoedd i ymdrin â’r materion sy’n ymddangos wrth gyflwyno ymyrraeth, yn ogystal â throsglwyddiad a fyddai’n fanteisiol i unigolion neu i’r ysgol gyfan. Trafodwyd nifer o themâu cyfredol ar draws y darlithoedd, megis tlodi, ymgysylltu â rhieni, cydweithio aml asiantaethol, hawliau plant, trosglwyddo a lles. Darparwyd sawl cyfle i ymgysylltu ag amryw o ffynonellau, a oedd yn herio’r sefyllfa bresennol yn yr ysgolion wrth iddynt drosglwyddo o gwricwlwm 2008 i feddylfryd newydd y cwricwlwm drafft. Yn y bôn, datblygwyd dealltwriaeth holistaidd o brotocolau a gweithdrefnau addysgol wrth sicrhau bod plant yn derbyn yr ymyrraeth sydd angen arnynt i ffynnu i’w llawn botensial oddi tano’r system addysg bresennol yng Nghymru.
Yn yr aseiniad, gofynnwyd am gyflwyniad o ymyrraeth mewn ysgol o’n dewis ni i’r Bwrdd Llywodraethwyr, a fydd yn caniatáu i grŵp o blant, neu sefydliad ysgol gyfan derbyn gwell mynediad i’r cwricwlwm. Defnyddiwyd y ffeil fel cefnogaeth i’r hyn a ddywedwyd yn y cyflwyniad fideo, er mwyn dangos yr holl gefnogaeth sydd ar gael i’r ymyrraeth.

Cefndir yr Ysgol
Mae ysgol A wedi’i leoli yn sir Abertawe. Ar hyn o bryd, mae yna 432 o ddisgyblion rhwng yr oedran 3 ac 11 blwydd oed wedi’u cofrestru. Maent wedi rhannu’n 17 dosbarth, gan gynnwys un dosbarth cymysg, a dau ddosbarth meithrin. Cymraeg yw prif gyfrwng bywyd yr ysgol. Mae tua 10% o’r disgyblion yn dod o gartrefi Cymraeg, ac ychydig iawn o’r disgyblion sy’n dod o gefndiroedd lleiafrifol ethnig.
Y ganran o ddisgyblion sy’n gymwys i dderbyn prydau ysgol am ddim dros y 3 blynedd diwethaf yw 19%, sydd ychydig yn uwch na’r cyfartaledd cenedlaethol o 18%. Mae gan tua 25% o ddisgyblion anghenion dysgu ychwanegol (ADY), sydd ddim yn bell o’r canran cenedlaethol o 21%. Ychydig iawn o ddisgyblion sydd â datganiad o anghenion addysgol arbennig.

Cynllun Datblygiad Ysgol
	CYNLLUN DATBLYGIAD YSGOL

	Elfen i Ddatblygu?
	Pwy sy’n Gyfrifol?
	Meini Prawf Llwyddiant?
	Ffynhonnell Arian a Chost?
	Tytiolaeth o Lwyddiant?

	Treialu grŵp maethu yn y dosbarth derbyn i wella ymgysylltiad â rhieni wrth ddatblygu llythrennedd tu allan i ffiniau’r ysgol.
	· Athrawes dosbarth derbyn.
· Cynorthwyydd dosbarth y derbyn.
	· Caniatau i grwpiau o rieni ymuno â gweithgareddau amrywiol i gefnogi datblygiad llythrennedd yn y dosbarth.
· Rhannu adnoddau trwy’r ap Seesaw.
· Arddangos dulliau rheoli ymddygiad i’r rhieni trwy’r cynorthyydd dosbarth.
	· Cyllideb ysgol – printio adnoddau.
· Amser athrawon – rhyddhau o ddyletswyddau eraill i gynllunio.
	· Cynnal arsylwadau o ymrwymiad y plant i dasgau llythrennedd wrth weithio’n annibynnol.
· Dosbarthu holiaduron i’r rhieni i’w lenwi.
· Rhannu lluniau o weithgareddau ymdrechwyd gan y rhieni a’u plant ar yr ap Seesaw.

	Anelu at gyrraedd haen nesaf y faner ECO.
	· Arweinwyr grŵp ECO ysgolion.
· Cyngor ECO.
	· Lledaenu negeseuon am bwysigrwydd gwarchod yr amgylchedd trwy fynychu gwasanaethau ac e-lythyron.
· Cynnal diwrnodau gwyrdd.
· Monitro’r system ailgylchu.
	
	· Sylwi ar ddisgyblion yr ysgol yn ceisio parchu’r amgylchedd.
· Ymdrech ysgol gyfan i ailgylchu’n gywir.
· Defnyddio’r ap Seesaw/Trydar i arddangos ymrwymiad y plant wrth warchod y byd o’u cwmpas.

	Sicrhau mynediad i amryw o glybiau ar ôl ysgol/clybiau allgyrsiol i hybu lles.
	· Athrawon.
· Cynorthwywyr dosbarth.
	· Cynnal trafodaeth â phlant bob oedran i weld beth hoffent ymddiddori ynddi yn eu hamser rhydd.
· Gofyn i’r rhieni am adborth ar ba fath o sgiliau hoffent i’w plant ymarfer yn eu hamser rhydd.
	· Cyllideb ysgol – prynu adnoddau i weithredu’r clybiau.
· Ariannu athrawon/cynorthwywyr – 2 awr bob wythnos i aelodau staff. 
	· Adlewyrchiad o lais y plentyn – gofyn i’r plant am eu barnau unigol.
· Mesur brwdfrydedd/hapusrwydd cyffredinol yn yr ysgol cyn ac ar ôl cymryd rhan yn y gwahanol glybiau.





Yr Ymyrraeth
Penderfynwyd ffocysu ar ymgysylltiad rhieni â’r ysgol wrth ymdrin â llythrennedd eu plant fel prif ffocws i’r ymyrraeth dewiswyd i gyflwyno i’r Bwrdd Llywodraethwyr ar gyfer ysgol A; er dalwyd sylw i themâu eraill megis hybu lles y plant a’r oedolion. Cynigwyd ymyrraeth o dreialu grŵp maethu i’r rhieni a’u plant yn y dosbarth derbyn dros gyfnod o dymor; er mwyn darparu’r offer teimlwyd fod angen arnynt i fedru cynorthwyo’u plant wrth ddatblygu a hybu eu sgiliau llythrennedd tu allan i waliau’r ysgol. Ymchwiliwyd i lawer o dystiolaeth i gefnogi’r ymyrraeth ymlaen llaw, a bwriedir trafod a dadansoddi’r theorïau amlygwyd o’r ymchwil.
Amlygwyd yr angen i wneud cysylltiadau cyson rhwng profiadau plant yn eu cartrefi â’u profiadau yn ystod eu blynyddoedd cynnar yn yr ysgol gan Lindon (2012). Dadleuir felly mai blynyddoedd dechreuol plentyn mewn ysgol, yw’r rhai mwyaf hanfodol ar gyfer sicrhau bod addysg yn cael ei gefnogi tu allan i ffiniau’r ysgol gan y bobl maent yn ymddiried ynddi’r mwyaf. Pwysleisir hyn yr angen ar gyfer cydweithrediad agos rhwng y rhieni ag ysgolion eu plant, i sicrhau bod y ddarpariaeth yn dangos cysondeb na fydd yn drysu’r plentyn. Cefnogwyd y farn hon gan un adroddiad lle ddywed “it is important to engage with parents as early as possible to establish strong partnerships” (Estyn, 2018). Awgryma’r dyfyniad bod cydweithrediad cynnar yn medru sicrhau ymddiriedaeth gadarn rhwng y rhieni a’r ysgolion; gan sicrhau felly bod trosglwyddiad y plentyn o ymarfer sgiliau academaidd ei natur o’r ystafell ddosbarth i’r cartref bob dydd yn fwy esmwyth ac yn gyfforddus. Ymdrechwyd i sicrhau’r ddealltwriaeth ac ymddiriedaeth gadarn yna rhwng y rhieni a’r ysgol trwy gyflwyno’r ymyrraeth o gynnal grŵp maethu islaw’r ysgol; i sicrhau nad yw’r rhieni’n teimlo eu bod wedi colli ar amser hanfodol i weithredu’n agos ag addysg eu plant.

Gwelir effaith bositif ymgysylltiad y rhieni yn addysg eu plant hefyd wrth arsylwi ar yr effeithiau cafwyd ar y rhieni. Nodwyd mewn un llyfr “for parents, involvement in their children’s education has been linked to increased parental confidence in and satisfaction with parenting, as well as increased interest in their own education” (Hornby, 2011, t. 2). Pwysleisir yma nad y plant yn unig sy’n manteisio o’r bartneriaeth gynnar rhwng eu rhieni a’r ysgol, ond yn hytrach bod y rhieni hefyd yn profi cynnydd yn eu medrau ei hun fel rhiant. O ganlyniad, byddent yn teimlo eu bod wedi paratoi i sicrhau bod eu plant yn parhau i fanteisio o’u gwaith ysgol yn y cartref. Amlygwyd mewn enghraifft o arfer da gan Estyn (2009) wrth gyflwyno grŵp maethu, bod perthynas agos rhwng staff yr ysgol a’r rhieni wedi arwain at rieni mwy hyderus yn eu galluoedd. O ganlyniad, arsylwyd bod gwell safonau gan ddisgyblion a rhieni’r grŵp maethu yn gyffredinol. Dengys yr esiampl o arfer da effeithiau canlyniadol lles y rhieni ar eu plant; ac ymdrechwyd i anelu ar gyfer yr un canlyniadau trwy gyflwyno’r ymyrraeth grŵp maethu yn ysgol A, lle groesawir rhieni’r plant i uniaethu eu hun â’r system addysg a dysgu am yr holl ffyrdd gellir hybu llythrennedd eu plant.

Cysyllta hyn yn glir â chysyniad Bronfenbrenner o system ecolegol, lle mae’r rhieni yn rhan o’r system feicro fel y nodwyd gan (Learning Theories, 2017). Golygir hyn bod rhieni yn ganolog i fywydau eu plant, sy’n pwysleisio eto'r angen i ymrwymo rhieni i system addysg eu plant yn gynnar, er mwyn sicrhau bod plant yn medru manteisio o’r cyfleoedd gwerthfawr i ddysgu ochr yn ochr â’u rhieni. Trwy ganiatáu i’r rhieni fod yn rhan o fywyd dosbarth, gan adael iddynt gymryd rhan mewn gweithgareddau amrywiol; caniateir iddynt ymddiddori’n hollol i’r hyn sy’n cyffroi ac yn herio eu plant. Cefnoga Donaldson (2015) hyn ymhellach, drwy nodi yn ei adroddiad byddai’r cwricwlwm newydd yn caniatau i rieni a gofalwyr ymrwymo’u hun yn fwy uniongyrchol yn addysg eu plant, gan dderbyn gwybodaeth glir am eu cynnydd. Gwelir hyn fel canlyniad cadarnhaol wrth ystyried pwysigrwydd rhieni i gynnydd blant ar draws y cwricwlwm.

Fodd bynnag, mae yna heriau i weithredu ymgysylltiad rhieni yn effeithiol i mewn i’r ysgolion. Nodwyd gan Hornby & Blackwell (2018) mewn un erthygl, lle arbrofwyd i weld sut oedd ysgolion yn mynd ati i sicrhau ymgysylltiad rhieni i’r system addysg; bod rhieni yn debygol o feddwl bydd profiadau eu plant yn yr ysgol yn debyg i’w profiadau nhw. Golyga hyn nad ydynt yn barod i gefnogi addysg eu plant, oherwydd nid ydynt am i hanes ailadrodd iddynt hwy. Amlygir hyn yr angen am gyflwyno ymyrraeth gynnar i ysgolion i leddfu meddyliau rhieni’r plant a sicrhau gwell lles i’r plant a’r rhieni yn y pendraw. Dywed erthygl 18 hawliau plant yng Nghymru “mae’r ddau riant yn rhannu’r cyfrifoldeb dros fagu eu plant, a dylent bob amser feddwl am yr hyn sydd orau ar gyfer bob plentyn” (Comisiynydd Plant Cymru, 2015). Argymhellir pwysigrwydd dangos i rieni bod ysgolion wedi newid ers talwm, ac felly bod rhaid iddynt wneud y penderfyniadau a fydd yn caniatáu i’w plant ffynnu yn y byd o’u cwmpas. Trwy ymgysylltu â’r rhieni, a’u cyflwyno i grŵp maethu lle gellir trafod unrhyw bryderon sydd ganddynt hwy am addysg eu plant; gellir sicrhau cynnydd mewn lles y rhieni a’r plant yn ei chyfanrwydd trwy siarad trwyddo’r pryderon i leddfu eu meddyliau.

Amlygwyd mewn sawl ffynhonnell ei fod yn bwysig ymgysylltu rhieni ag addysg llythrennedd eu plant, sef un o’r prif ffactorau dros gyflwyno grŵp maethu fel ymyrraeth. Datgelwyd bod “children from home environments that consitently offer literacy-rich practices and engagement with parents in ‘optional talk’... often outperform their peers on measures of language and literacy” (Hart & Risley, 1995; Wells, 1986 a dyfynnwyd yn Caesar & Nelson, 2013). Dengys y dyfyniad bod rhieni yn chwarae rôl sylweddol yn natblygiad llythrennedd eu plant, drwy gynnig profiadau gwerthfawr i’w plant ymarfer eu sgiliau heb iddynt sylweddoli eu bod nhw’n dysgu wrth fwynhau. Pwysleisir hyn pwysigrwydd gwneud cysylltiadau cryf rhwng llythrennedd yn y cartref ac yn yr ysgol, er mwyn sicrhau bod cysondeb yn lefel llythrennedd y plentyn. 

Ategir yr angen am brofiadau gwerthfawr ym maes dysgu sgiliau iaith, llythrennedd a chyfathrebu gan Lywodraeth Cymru (2015); a phwysleisir yr angen i ganiatáu i blant gael y rhyddid i arbrofi mewn modd hwylus. Ymdrechir cyflawni’r targedau hyn yn y grŵp maethu awgrymwyd fel ymyrraeth i ysgol A, trwy ystyried darparu adnoddau i’r rhieni a fyddai’n caniatau iddynt barhau i hybu eu plant yn y maes llythrennedd tu allan i waliau’r dosbarth. Bwriedir hefyd dosbarthu adnoddau trwy’r ap Seesaw i sicrhau bod gan bob rhiant yr un cyfleoedd i hybu sgiliau eu plant yn y tŷ, gan sicrhau tegwch i bawb felly.

Gwelir yn y ffynonellau bod llythrennedd yn hynod o bwysig i blant wrth ddatblygu amryw o sgiliau ar draws y cwricwlwm, a phwysleisir yr angen i ddynodi amseroedd ar gyfer elfennau penodol yn yr ysgol a thu hwnt. Awgrymwyd gan Estyn (2011) dylid sicrhau 30 munud ar gyfer amser stori bod dydd, gan ddefnyddio llyfrau penodol wedi’i gynllunio fel strategaeth ysgol gyfan. Dadleuir ei bod yr un mor bwysig i rieni penodi’r un cyfnod o amser ar gyfer stori yn y tŷ, i sicrhau parhad rhwng yr ysgol a’r rhieni. Gellir sicrhau mai un o’r gweithgareddau cyflwynir yn y grŵp maethu fyddai darllen stori, gan ddefnyddio technegau amrywiol i osgoi diflasu’r plentyn. 

Targedir bechgyn yn benodol yn yr adroddiad, ond gellir dadlau ei bod yr un mor bwysig i bawb gael amser stori tu fewn a thu allan i’r ysgol; i sicrhau bod strategaethau darllen a chyfathrebu’r plant yn cael ei ddatblygu a’i hybu’n gyson, yn benodol yn y Gymraeg. Cefnoga’r cwricwlwm drafft hyn drwy amlygu bod “dysgu a defnyddio Cymraeg y tu allan i’r ystafell ddosbarth yn rhoi cyd-destunau dysgu dilys, gwerthfawr i bob dysgwr” (Llywodraeth Cymru, 2019). Dengys hyn bod angen cynnal sefyllfaoedd i blant ymarfer eu llythrennedd yn y Gymraeg tu hwnt i’r ystafell ddosbarth, ac awgrymir mai’r ffordd orau i wneud hyn fyddai annog i rieni darllen â’r plant ar y cyd; gan hybu mentrau’r rhieni a’r plant ar y cyd felly. Gellir amlygu strategaethau amrywiol fel rhan o’r ymyrraeth grŵp maethu unwaith eto.

I grynhoi felly, sylwir ei fod yn hynod o bwysig annog ymgysylltiad rhwng y rhieni a’r ysgol, er mwyn cynnal y plant yn y dosbarth i wneud eu gorau glas ym mhob agwedd o’r maes llythrennedd. Gwelir pwysigrwydd cynnal yr addysg rhwng y cartref a’r ysgol i sicrhau darpariaeth barhaus fydd yn annog ac yn herio’r plant i wella eu sgiliau llythrennedd. O ganlyniad, gobeithir gweld gwell safonau llythrennedd gan y plant a’u rhieni, yn ogystal â chodi lles a hyder pawb wedi’i ymrwymo i’r ymyrraeth.

Adfyfyriad o’r Broses Meddwl
Cychwynnwyd y broses o feddwl am ymyrraeth trwy benderfynu o’r ystod o themau trafodir yn ystod y modiwl pa rhai oedd yn apelgar fel ymyrraeth ar gyfer ysgol A. Teimlwyd bod hwn yn lle da i gychwyn, oherwydd caniateir amser i brosesu’n drylwyr pa fath o ymyrraeth oedd orau i ddefnyddio i fwrw grŵp darged o bobl yn yr ysgol. Penderfynwyd wedyn cynllunio map meddwl â syniadau cychwynnol o fathau o ymyrraeth fyddai’n bosib dilyn. Ystyriwyd dilyn y trywydd o drosglwyddo rhwng cyfnodau trwy gynnal diwrnodau ‘dod i’ch adnabod’, yn ogystal â chynnig estyn llaw i rieni a phlant llai ffodus yr ysgol, trwy ddarparu bwyd am ddim yn y clybiau brecwast a chlybiau ar ôl ysgol. Wedi ystyried manteision ac anfanteision y syniadau yma, megis cost gweithredu a’r nifer o staff fydd angen hyfforddiant arnynt; yn ogystal ag ymchwilio’n ddwfn i’r ddau syniad i gasglu gwybodaeth barod, dilynwyd trywydd gwahanol. Gwelwyd y newid yn rhwystredig, ond roedd yn bwysig i sicrhau bod yr ymyrraeth gywir yn cael ei ddewis. 
Penderfynwyd ar dreialu grŵp darllen dwyieithog i blant a’u rhieni yn yr ysgol, i ddatblygu sgiliau’r plant a’r rhieni ynghyd wrth ynganu yn y Gymraeg. Bachwyd ar y cyfle i ymchwilio’n fwy, gan deimlo mai hwn oedd y ffordd ymlaen i’r ysgol. Yn anffodus, gwelwyd yn anodd darganfod esiamplau o arferion da am y strategaeth, a theimlwyd yn ddigalon wrth sylwi na fydd digon i ddweud am yr ymyrraeth. Wedi ystyried popeth yn ei chyfanrwydd, penderfynwyd edrych ar ymgysylltiad rhieni â’r ysgol o hyd; ond newidiwyd yr ymyrraeth i grŵp maethu. Darganfuwyd digonedd o wybodaeth i gefnogi, a theimlwyd bod digonedd o ymchwil wedi’i gyflawni er mwyn cychwyn ar yr ysgrifennu.
Casgliad o’r Gwybodaeth Gefnogol
Darllenwyd amryw o ffynonellau i gefnogi’r ymyrraeth a ddewiswyd cyflwyno i’r Bwrdd Llywodraethwyr, ond penderfynwyd edrych ar dri yn benodol fel man cychwyn i’r broses. Casglwyd nifer o bwyntiau diddorol o’r adroddiadau Estyn a dadansoddwyd, gan nodi pa rhai oedd yn berthnasol i’r ymyrraeth, ac arsylwi ar sut gellir cysylltu data eraill i’r hyn a darllenwyd. Sylwyd bod thema gyson o hybu hyder rhieni wrth ei wahodd i ymuno a gweithgareddau gyda’u plant yn yr ysgol. Nodwyd mewn dogfen Estyn (2018) dogfen bod cynnydd yn hyder y rhieni wedi arwain at effaith bositif ar les y disgyblion. Teimlwyd bod hyn yn werth anodi, gan ei bod yn awgrymu bod y plant yn werthfawrogol i'w rhieni am ymuno â hwy wrth ymrwymo â thasgau amrywiol. Arsylwyd hefyd bod thema gyson o greu perthnasau cryf rhwng rhieni a’r ysgol yn gynnar, gydag adroddiad Estyn (2015) yn amlygu bod rhieni’n fwy cyfforddus wrth ddod mewn i’r ysgol os oedd y perthnasau wedi’i greu yn gynnar. Effeithiwyd hyn yn uniongyrchol ar yr ymyrraeth dewiswyd, wrth ddewis cyflwyno’r strategaeth yn y derbyn i’w dreialu.
Gwerthusiad
Wrth edrych yn ôl ar yr holl waith dan sylw, sylweddolais cymaint yr oeddwn wedi dysgu am rolau a chyfrifoldebau sydd gan wahanol randdeiliaid wrth sicrhau cynnydd ymhlith y plant, rhieni a staff mewn ysgolion ar hyd cyfnod y modiwl. Buodd y gweithgaredd o gyflwyno ymyrraeth i Fwrdd Lywodraethwyr, yn ogystal â’r holl broses o ddysgu, ymchwilio a herio amrywiaeth eang o ddata yn agoriad llygaid i newidiadau cyfoes yn y cwricwlwm. Derbyniais gyfle i gydweithredu â’r cod ymddygiad ac ymarfer proffesiynol gan Gyngor y Gweithle (2019) drwy sicrhau fy mod yn ymdrin â data yn ofalus ac yn berthnasol, gan sicrhau cofnodi enwau’r ysgolion yr oeddwn yn cyfeirio tuag ati yn anhysbys; heblaw bod y ddogfen o dan sylw yn gyhoeddus. Buodd hyn yn bwysig, oherwydd byddai’n caniatau i mi ystyried pwysigrwydd gwybodaeth a data byddaf yn derbyn fel athrawes gymwysedig yn y dyfodol. O ganlyniad, byddaf yn ofalgar ac yn ystyrlon iawn wrth ymdrîn â phob darn o ddata.
Yn ogystal, datblygais gwell dealltwriaeth o’r safonau SAC newydd fel athrawes broffesiynol, gan arddangos fy ngwybodaeth o’r safon dysgu broffesiynol wrth ddatblygu addysgeg ymhellach, fel nodwyd gan Lywodraeth Cymru (2018). Defnyddiwyd ystod eang o ffynonellau wrth arddangos cefnogaeth i wahanol safbwyntiau ac arferion arfer da yn fy nghyflwyniad i’r Bwrdd Lywodraethwyr, ac o ganlyniad roedd rhaid ystyried pa ddata oedd fwyaf perthnasol i’r hyn yr oeddwn yn ymdrechu i fynegi. Yn ogystal, bues yn dadansoddi ac yn herio’r data yn drylwyr i bwysleisio gwerth fy ymyrraeth; ac felly roedd rhaid sicrhau ei bod yn berthnasol i’r gwaith dan sylw. Yn y dyfodol, bydd hyn yn ddefnyddiol wrth ystyried a gwerthfawrogi pa adnoddau fydd orau i hybu a herio sgiliau fy nysgwyr. Teimlaf fy mod yn fwy parod i gael fy herio gan ddata nag yr wyf yn gytûn â hi, gan ystyried ffyrdd newydd o oroesi problemau a godwyd.
Fodd bynnag, pe byddwn i’n derbyn y cyfle i gyflawni tasg debyg yn y dyfodol, byddwn i’n sicrhau fy mod yn fwy trefnus wrth gyflwyno data, gan sicrhau bod llif y gwaith yn dod yn fwy naturiol. Teimlaf nad oeddwn wir wedi dadansoddi pob darn o gefnogaeth a gyflwynwyd i’r Bwrdd Lywodraethwyr i’w lawn botensial, ac felly gallaf wella ar hyn trwy ymdrechu i gyrraedd gwir wreiddiau’r data yn y dyfodol; yn enwedig wrth gyflwyno aseiniadau amrywiol dros y misoedd nesaf yn arwain at ddiwedd fy mlwyddyn olaf ar y cwrs. Teimlaf felly fy mod yn medru dadansoddi fy nghynnydd fy hun wrth adfyfyrio ar safon fy ngwaith, fel nodwyd yn agwedd bwysig i athrawon gan Gyngor y Gweithle (2019). O ganlyniad, gallaf fod yn fwy ymarferol a beirniadol o safon fy ngwaith wrth fynd allan ar brofiad addysgu blwyddyn nesaf.

Atodiad
Y Sgript
Boneddigion a boneddigesau,
Diolch i chi gyd am ddod i’r cyflwyniad yma heddiw. Fel y gwyddoch, rwyf yn athrawes dosbarth derbyn, sydd ond wedi bod yn gweithio fel athrawes newydd gymhwyso am chwe mis. Yn ddiweddar, derbyniwyd cais gan grŵp bach o rieni a oedd yn ei weld yn anodd hybu llythrennedd eu plant yn y cartref am amryw o resymau. Pwysleisiwyd hyn yr angen i’r ysgol darparu ffordd o wella medrau rhianta’r grŵp o rieni, gan mai rhieni yw un o nifer o ddylanwadau pwysicaf ar y plentyn. Yn ogystal, nodwyd gan Donaldson (2015) bod rhieni yn debygol o seilio’u dealltwriaeth o addysg eu plant ar eu haddysg nhw. Pwysleisiwyd yr angen i ymgeisio i dreialu ymyrraeth yn y dosbarth derbyn felly, i gael y rhieni i ymwneud â chefnogi sgiliau llythrennedd eu plant mewn modd hwylus. Prif fwriad yr ymyrraeth fyddai trosglwyddo’r sgiliau sydd angen ar rieni i hybu ac annog datblygiad sgiliau llythrennedd eu plant tu allan i’r ysgol. Yn ogystal, bwriedir hybu lles y plant wrth iddynt drosglwyddo o’r meddylfryd bod llythrennedd yn ddiflas, i’r meddylfryd bod llythrennedd yn medru bod yn hwylus iawn. 
Gwahoddwyd chi yma heddiw i gyflwyno’r syniad am ymyrraeth i chi, er mwyn gweld os yw’n gymwys i roi’r ymyrraeth ar waith. Yn ogystal, i weld os yw’n gymwys i addasu’r strategaeth i groesawi rieni’r plant meithrin yn ogystal â rhieni plant hŷn y cyfnod sylfaen. Yr ymyrraeth a ddewiswyd oedd creu grŵp maethu ar gyfer y rhieni a’r plant, gyda’r bwriad o ganiatáu i’r rhieni ymuno a’r gweithgareddau amrywiol a wneir yn y dosbarth i hybu sgiliau llythrennedd y plant. Gobeithir byddai hyn yn caniatáu i’r rhieni derbyn syniadau o sut i hwyluso datblygiad llythrennedd yn eu cartrefi, yn ogystal â chreu syniadau eu hunain i ddiddori’r plant. 
Gwelwyd hyn yn bwysig oherwydd nodwyd Estyn (2012) fod gan 7 o bob 10 plentyn â llythrennedd gwael yn 10 oed rhieni nad oedd yn hyderus yn eu medrau llythrennedd. Teimlwyd yn bryderus felly wrth glywed bod grŵp o rieni dosbarth derbyn yn ei weld yn anodd cefnogi eu plant yn y cartref; gan deimlo mai adlewyrchiad o ddiffyg anogaeth i’r rhieni a’u plant ar sut i hybu llythrennedd oedd â’r bai. Hefyd, nodwyd bod yna ffocws mawr ar godi safonau llythrennedd yn y cyfnod sylfaen gan Estyn (2011), a daw hyn yn amlwg ar sawl achlysur. O ganlyniad, teimlwyd fod angen gosod ymyrraeth ar flaen y gad ar gyfer rhieni a’u plant ynghyd; i geisio rhwystro problemau llythrennedd yn uwch yn yr ysgol.
Felly... beth fwriedir i wneud i hybu’r sgiliau llythrennedd fel rhan o’r grŵp maethu?
Yn gyntaf, dynodir dyddiadau amrywiol i’r rhieni ddod mewn i’r ysgol mewn grwpiau bychain yn ystod yr wythnos, wedi’i osod o amgylch diwrnodau gwaith y rhieni. Nodwyd gan Lywodraeth Cymru (2018) bod lleiafrif o rieni ysgol gynradd yn teimlo eu bod yn derbyn cyfleoedd cyfleus i ymrwymo eu hun i fywyd eu plant yn yr ysgol. Awgrymwyd felly darparu sawl cyfle ar hyd yr wythnos er mwyn sicrhau bod cyfle i bob rhiant i fynychu’r grŵp maethu ar o leiaf un achlysur os hoffent. O ganlyniad, ni fydd yr un disgybl yn cael ei wahardd o’r ymyrraeth yn uniongyrchol; a ni fydd rhai’n teimlo eu bod nhw na’u plant tu nôl eraill wrth ddatblygu eu sgiliau yn y maes llythrennedd. Yn ogystal, nid yw’n orfodol i rieni gymryd rhan yn y grŵp maethu; ac felly nad yw’n bwys ar rieni i fynychu os nad ydynt yn teimlo bod angen, neu fod dim amser iddynt fynychu. Fodd bynnag, trwy ei wneud yn agored i bob rhiant yn y dosbarth, bydd cyfle i’r rhieni sydd ddim yn hyderus yn ei sgiliau; ond sydd heb yr hyder i siarad â’r staff, i gynyddu eu dealltwriaeth o hybu datblygiad llythrennedd yn y cartref. Penderfynwyd byddai’r grŵp maethu yn digwydd dros gyfnod o wythnos unwaith bob mis i gychwyn, gan gofio bod modd gwrdd yn amlycach os fyddai angen mwy o ysbrydoliaeth ar y rhieni. Bwriedir treialu’r ymyrraeth dros gyfnod o dymor i weld os fyddai’n gweithio.
Bwriedir i’r rhieni dod mewn i’r dosbarth i gyflawni amryw o dasgau hwylus gyda’u plant, ar wahân i weddill y dosbarth. Gwneir yn sicr eu bod nhw ar wahân er mwyn caniatáu i’r rhieni a’r plant ffocysu’n llwyr ar gyflawni’r gweithgareddau a osodir iddynt fel tîm. Gobeithir herio’r rhieni i feddwl tu allan i’r bocs, trwy gyflwyno amryw o weithgareddau sy’n datblygu sgiliau llythrennedd y plant mewn ffyrdd nad sydd o hyd yn ffurfiol ei natur. Enghreifftiau o’r gweithgareddau yma fyddai ymarfer ysgrifennu llythrennau trwy ddefnyddio deunyddiau anarferol, megis ewyn eillio; ymarfer technegau darllen ar y cyd, a fyddai’n caniatáu i rieni ymarfer eu hynganiad o’r Gymraeg gyda’r plant; a pharhau i ymarfer yr ynganiad trwy weithgareddau chwarae rôl. 
Byddai’r rhieni yn derbyn mewnbwn gwerthfawr trwy weithio’n agos gyda chynorthwyydd dosbarth, gan fyddai’r athrawes dosbarth yn gweithio’n drylwyr gyda’r plant eraill i sicrhau eu bod nhw hefyd yn derbyn profiadau gwerthfawr. Caniateir y mewnbwn gan y cynorthwyydd dosbarth i’r rhieni medru mabwysiadu’r technegau rheoli ymddygiad a defnyddir i sicrhau ymrwymiad y plant i’r holl dasgau cynigwyd. Wedi dweud hynny, byddai’r athrawes dosbarth yn sicrhau bod yr adnoddau a ddefnyddiwyd yn cael ei ddosbarthu trwy’r ap Seesaw; i sicrhau bod gan bob un o’r rhieni'r cyfle i amlygu’r un fath o ddarpariaeth ar gyfer llythrennedd yn eu tai. Gellir hefyd ystyried dosbarthu pecyn bach ar ddiwedd y sesiwn, a fyddai’n debygol fod yn awr neu ddwy o hyd, i sicrhau bod rhieni yn medru cefnogi eu plentyn yn bellach trwy ofyn cwestiynau a herio’r plant i feddwl yn ehangach. Byddai hyn yn help i dargedu’r teuluoedd sy’n ei weld yn anodd gwario arian ar adnoddau ychwanegol o ganlyniad i dlodi, ac eto yn dangos ystyriaeth i bob rhiant wrth gyflwyno’r ymyrraeth. 
Nodwyd arferion arfer da mewn rhai ysgolion gan Estyn (2009) wrth gyflwyno grwpiau maethu. Amlygwyd yn yr esiamplau yma bod rhieni yn derbyn anogaeth i fod yn rhan hanfodol o’r gweithgareddau, gyda’r prif fwriad o ddatblygu’u medrau rhianta. Derbyniwyd adborth da o’r rhieni, a oedd yn nodi eu bod yn mwynhau dysgu gweithgareddau llythrennedd ymarferol. Yn ogystal, arddangoswyd perthynas agos rhwng y staff a’r rhieni, a oedd yn rhoi hyder i’r rhieni; ac arsylwyd gan yr ysgol bod gwelliant cyffredinol yn y safonau a chyrhaeddwyd gan ddisgyblion maethu, yn ogystal â’r rhieni. Bwriedir sicrhau’r un fath o gefnogaeth trwy gyflwyno’r ymyrraeth yn yr ysgol hon, gan fod cefnogaeth amlwg i ddangos ei bod yn gweithio i ddatblygu safonau llythrennedd y plant a’r rhieni. Deallir o’r esiamplau o arferion da bod cyfleoedd manteisiol i’w gael o gyflwyno’r fath yma o ymyrraeth; ac felly cydnabyddir yr angen i sicrhau bod cyswllt clir rhwng staff, rhieni a’r disgyblion er mwyn sicrhau cynnydd o ran datblygiad llythrennedd; yn ogystal â chynnydd mewn lles pawb wedi’i ymrwymo i’r strategaeth.
Gobeithio cawsoch chi’r cyfle i edrych ar y ddogfen anfonwyd i chi drwy e-bost ynghynt yn yr wythnos. Fel y gweloch yn y cynllun datblygiad ysgol, mi fydd costau bychain i ystyried os gyflwynir yr ymyrraeth i’r dosbarth derbyn, megis costau printio er mwyn darparu adnoddau ar ambell achlysur. Fodd bynnag, ni fydd y costau yn codi’n llawer uwch na thu allan i’r arferion. Felly byddai’n ddigon hawdd i’w wneud yn ymyrraeth ysgol gyfan heb gyflwyno costau ychwanegol ni ellir fforddio yn y cyllid ar gael.
Cydnabyddir pwysigrwydd tracio’r holl broses i ddarganfod os fydd unrhyw gynnydd sylweddol yn nealltwriaeth y plant o lythrennedd; yn ychwanegol i dracio hyder ac ymrwymiad y rhieni i addysg eu plant. Pwysleisir Llywodraeth Cymru (2014) bod asesu dosbarth parhaus sydd wedi’i ddefnyddio’n effeithiol yn hanfodol i fonitro cynnydd llythrennedd, trafod camau ymestynnol a gosod nodau a thargedau priodol i bob unigolyn; ac felly deallir yr angen am gofnodi’r holl ddata wrth weithredu’r ymyrraeth. Cynigir defnyddio arsylwadau dosbarth fel ffordd o weld os oes cynnydd yn cael ei wneud gan y plant wrth iddynt gyflawni tasgau llythrennedd yn annibynnol yn y dosbarth.
Ar y llaw arall, gellir casglu data oddi wrth y rhieni trwy ddosbarthu holiaduron ar ddiwedd bob tymor. Pwrpas gwneud hyn fyddai darganfod os ydynt yn teimlo bod y ddarpariaeth ac adborth cynigir gan yr ysgol i’r grŵp maethu yn werthfawr iddynt ar y cyfan. Byddai holiadur hefyd yn caniatáu iddynt nodi unrhyw beth ychwanegol hoffent weld yn cael ei ddarparu fel rhan o gynllun y grŵp maethu; i sicrhau bod y rhieni yn medru cefnogi eu plant tu allan i waliau’r dosbarth. Yn ogystal, gellir tracio ymgysylltiad y rhieni gyda’u plant trwy gyfathrebu trwy’r ap Seesaw; lle fyddai modd uwch lwytho lluniau o’r plant yn gwneud gwahanol dasgau llythrennedd yn yr ysgol ac yn eu cartrefi. Dadleuir byddai hyn yn rhoi teimlad o falchder i’r plant a’u rhieni yn ogystal â’r staff; gan gynyddu les pawb sydd yn ymwneud â’r ymyrraeth. Gobeithir byddai’r cyfathrebiad trwy luniau yn annog mwy o rieni i ystyried cymryd rhan.
I grynhoi felly, hoffwn amlygu’r prif bwyntiau o’r cyflwyniad yma. Yn amlwg, ar hyn o bryd nid yw rhieni’n teimlo eu bod nhw’n ymgysylltu â’r ysgol yn ddigonol; ac felly gwelir bwlch amlwg lle mae angen manteisio arni’n fuan. Teimlir mai grŵp maethu yw’r ffordd ymlaen i ymrwymo’r rhieni, ond rhaid sicrhau nad oes stigma o amgylch y plant a rhieni sy’n mynychu. Ystyrir hefyd bod modd addasu’r ymyrraeth i ymrwymo dosbarthiadau ymhellach na’r cyfnod sylfaen yn y pendraw. Gellir darparu syniadau hybu llythrennedd yng nghyfnod allweddol 2 o bosib trwy ofyn i’r rhieni a’u phlant cyflawni prosiectau bach gyda’i gilydd, i hybu’r defnydd o lythrennedd mwy cymhleth ei natur. Gwelir bod modd i grŵp maethu gwella safonau llythrennedd y plant a’u rhieni ar y cyd, gan ystyried yr esiamplau o arfer da.
Hoffwn ddiolch i chi am fynychu heddiw, a gwrando’n astud i’r hyn amlygwyd yn ystod y cyflwyniad. Mae’n siŵr byddwch yn cytuno bod llawer o werth i’r ymyrraeth yma wrth ystyried y manteision i sicrhau ymgysylltiad rhwng y plant, y rhieni a’r ysgol yn ei chyfanrwydd.

